**ZMLUVA O SPOLUPRÁCI A PORADENSTVE**

uzavretá podľa § 269 ods. 2 Obchodného zákonníka v platnom znení

Obchodné meno: **A4A – Agency 4 Academy, s. r. o.**

Sídlo: Dolnočermánska 37, 949 01 Nitra

Kontaktné miesto: Pražská 11, 811 04 Bratislava

IČO: 50646826

DIČ: 2120407784

IČ DPH: SK2120407784

Zapísaný: Zapísaný: v Obchodnom registri Okresného súdu v Nitre, oddiel: Sra, vložka číslo: 42250/N

Zastúpený: JUDr. Mgr. Vladislav Mičátek, PhD. (konateľ)

Bankové spojenie: IBAN: SK4883300000002301136146 (Fio banka, a.s.)

(ďalej len „**A4A“**)

a

Názov: xxx

Sídlo: xxx

IČO: xxx

DIČ: xxx

IČ DPH: xxx

Zastúpený: xxx

(ďalej len „**Klient“**)

sa dohodli na uzavretí tejto zmluvy o spolupráci a poradenstve (ďalej len „Zmluva“):

## Článok I

## Definície pojmov

Pre účely tejto Zmluvy majú nižšie uvedené pojmy nasledujúci význam:

1. „*Grant alebo Nenávratný finančný príspevok*“(v skratke aj „NFP“) znamená finančnú podporu poskytovanú za podmienok stanovených príslušným Koordinátorom v rámci príslušného Grantového programu na základe Žiadosti schválenej príslušným Koordinátorom za podmienky uzavretia Zmluvy o poskytnutí príspevku. Grant zahŕňa finančné prostriedky EÚ, ako aj finančné prostriedky štátneho rozpočtu SR určené na spolufinancovanie Projektu.
2. „*Grantový program*“(alebo „*Program*“)znamená príslušnú schému podpory Projektov v rámci príslušného operačného programu, komunitárneho programu EÚ alebo iného programu podpory, ktorá definuje okruh činností, pre ktoré možno žiadať o Grant, a ktorá určuje podmienky, ktoré musí žiadateľ o Grant splniť.
3. „*Koordinátor*“znamená príslušný orgán (napr. riadiaci orgán, sprostredkovateľský orgán pod riadiacim orgánom), ktorý prijíma, vyhodnocuje a rozhoduje o Žiadosti, ktorý uzatvára so žiadateľmi, ktorých Žiadosti schválil, Zmluvu o poskytnutí príspevku, a ktorý vykonáva kontrolu poskytovania Grantu.
4. „*Projekt*“znamená dokument, ktorý popisuje zámer, ciele, prostriedky, metodiku, rozpočet, realizáciu a iné ukazovatele plánovanej činnosti, na vykonávanie ktorej má Klient záujem získať Grant, pričom Projekt pozostáva zo Žiadosti, osnovy a príloh.
5. „*Projektový manažér*“označuje zamestnanca zodpovedného za realizáciu tejto Zmluvy, ktorý v mene A4A vykonáva Služby podľa tejto Zmluvy v prospech Klienta.
6. „*Služba*“znamená čiastkové plnenie predmetu Zmluvy zo strany A4A uvedené v článku III tejto Zmluvy.
7. „*Výzva*“(Výzva na predkladanie projektov) znamená východiskový metodický a odborný podklad zo strany Koordinátora, na základe ktorého A4A vypracováva Projekt.
8. „*Zmluva*“znamená túto zmluvu vrátane všetkých dokumentov, dodatkov alebo príloh, o ktorých sa zmluvné strany dohodli, že sú jej neoddeliteľnou súčasťou.
9. „*Zmluva o poskytnutí nenávratného finančného príspevku*“(ďalej len „Zmluva o NFP“) znamená zmluvu medzi Koordinátorom a Klientom, na základe ktorej a za podmienok stanovených príslušným Grantovým programom bude Klientovi vyplatený Grant zo strany Koordinátora, keďže podľa rozhodnutia Koordinátora boli splnené všetky podmienky stanovené Grantovým programom na udelenie Grantu.
10. „*Žiadosť*“(ďalej aj „Projektový zámer“ alebo „Žiadosť o prostriedky“) znamená formalizovaný dokument, ktorý je súčasťou Projektu a pozostáva zo Žiadosti a osnovy alebo projektového zámeru a osnovy, a ktorý je vyhotovený v súlade s podmienkami Grantového programu; žiadateľ na jeho základe požaduje udelenie Grantu od Koordinátora.

## Článok II

## Predmet Zmluvy

1. Predmetom tejto Zmluvy je záväzok A4A spolupracovať s Klientom a poskytovať mu konzultačné služby a plnenia smerujúce k získaniu Grantu **– konzultačné služby a plnenia smerujúce k získaniu prostriedkov mechanizmu z Komponentu 2 Plánu obnovy a odolnosti SR v rámci výzvy č. 1 na predkladanie žiadostí o poskytnutie prostriedkov mechanizmu na podporu obnovy a odolnosti na obnovu verejných historických a pamiatkovo chránených budov (vykonávateľom je Ministerstvo dopravy a výstavby SR) vrátane kompletného vypracovania a podania žiadosti o prostriedky mechanizmu v súlade s podmienkami predmetnej výzvy**.
2. Rozsah plnenia A4A voči Klientovi je podrobne špecifikovaný v článku III tejto Zmluvy.
3. Predmetom tejto Zmluvy je aj záväzok Klienta riadne a včas prevziať plnenie od A4A a zaplatiť A4A odmenu podľa článku IV tejto Zmluvy.

## Článok III

**Rozsah a spôsob spolupráce a poskytovania poradenstva**

1. A4A sa odo dňa účinnosti tejto Zmluvy zaväzuje priebežne Klientovi poskytovať nasledujúce služby poradenstva:
	1. monitoring a pravidelné informovanie Klienta o možnostiach čerpania finančných prostriedkov z fondov EÚ a pod. vzhľadom na identifikované potreby Klienta,
	2. podpora v komunikácii Klienta s Koordinátorom v slovenskom a anglickom jazyku,
	3. vypracovanie Žiadosti uvedenej v článku II ods. 1 tejto Zmluvy v súlade s podmienkami príslušného Grantového programu,
	4. zrealizovanie prieskumu trhu na tovary a služby za účelom preukázania hospodárnosti výdavkov zaradených do rozpočtu Žiadosti.
2. Výstupy budú spracované osobitne alebo vo forme správy v spisovnom slovenskom jazyku v písomnej forme, a to v listinných vyhotoveniach a v elektronickej forme v štandardnom formáte v súboroch vytvorených nástrojmi MS OFFICE a v zmysle podmienok Grantového programu.
3. Výstupy za jednotlivé plnenia podľa tejto Zmluvy A4A predloží po ich vyhotovení Klientovi na schválenie. Na schvaľovanie písomných výstupov sa primerane použijú ustanovenia článku V ods. 3 tejto Zmluvy.
4. Predmetom Zmluvy nie je zrealizovanie procesu verejného obstarávania na dodávateľov tovaru, služieb alebo stavebných prác, ktoré budú tvoriť rozpočet Projektu. Zmluvné strany sa môžu samostatne dohodnúť, že A4A zabezpečí nevyhnutné verejné obstarávanie (napr. na dodanie projektovej dokumentácie). Predmetom Zmluvy nie je externý manažment Projektu v prípade jeho schválenia. Klient si môže vybrať dodávateľov týchto služieb na základe vlastného uváženia v súlade s právnymi predpismi a touto Zmluvou.

## Článok IV

## Odmena

* 1. Klient sa zaväzuje zaplatiť A4A odmenu za služby vykonávané podľa čl. III ods. 1 tejto Zmluvy vo výške:
1. 1.400,00 EUR bez DPH + 20% DPH po podaní Žiadosti;
2. 5.400,00 EUR bez DPH + 20% DPH po schválení Žiadosti.
	1. Nárok na zaplatenie odmeny podľa ods. 1 písm. a) tohto článku vzniká po podaní Žiadosti, a to na základe faktúry vystavenej zo strany A4A so splatnosťou 30 dní.
	2. Nárok na zaplatenie odmeny podľa ods. 1 písm. b) tohto článku vzniká po vydaní rozhodnutia o schválení Žiadosti v zmysle pravidiel príslušného Programu, a to na základe faktúry vystavenej zo strany A4A so splatnosťou 30 dní.
	3. V prípade, že Žiadosť v zmysle čl. II ods. 1 tejto Zmluvy nebude schválená (t.j. Klient obdrží rozhodnutie o neschválení) A4A sa zaväzuje Klientovi vrátiť celú odmenu v zmysle ods. 1 písm. a) tohto článku, a to najneskôr do 30 dní od právoplatnosti predmetného rozhodnutia.
	4. Nárok na zaplatenie celkovej odmeny podľa ods. 1 pre A4A vzniká aj v prípade, ak k vydaniu rozhodnutia nedôjde z dôvodu pochybenia Klienta alebo zanedbania povinností na strane Klienta, a to najmä nepreberaním doporučených zásielok, neposkytnutím potrebnej súčinnosti zo strany Klienta a podobne a rovnako v prípade, ak sa Klient rozhodne nerealizovať Projekt po rozhodnutí o schválení Žiadosti.
	5. V prípade, ak Klient zmarí možnosť A4A získať odmenu podľa tohto článku tým, že sa rozhodne nepodať Žiadosť vo fáze, kedy A4A vykonala už väčšiu časť svojich povinností podľa tejto Zmluvy, a teda po tom ako prebehlo akceptačné konanie:
3. podľa článku V ods. 3 písm. a) tejto Zmluvy, je povinný uhradiť A4A sumu vo výške 30 % odmeny podľa ods. 1 tohto článku za už vykonanú prácu,
4. podľa článku V ods. 3 písm. e) tejto Zmluvy, je povinný uhradiť A4A sumu vo výške 60 % odmeny podľa ods. 1 tohto článku za už vykonanú prácu.
	1. Odmenu je možné upraviť písomným dodatkom k tejto Zmluve so súhlasom obidvoch zmluvných strán.
	2. Ak je zmluvná strana v omeškaní s platbou odmeny alebo vrátením odmeny podľa tohto článku Zmluvy, má právo od druhej zmluvnej strany požadovať úrok z omeškania vo výške 0,05 % denne z dlžnej sumy.
	3. Odmena alebo jej časť sa pre účely tejto Zmluvy považuje za uhradenú dňom jej pripísania na bankový účet.

## Článok V

**Trvanie Zmluvy a čas plnenia**

1. Zmluva sa uzatvára na dobu určitú odo dňa jej podpísania obidvoma zmluvnými stranami do dňa uzatvorenia zmluvy o NFP. A4A sa zaväzuje začať s realizáciou predmetu Zmluvy do 5 dní odo dňa účinnosti tejto Zmluvy a Klient je v rovnakej lehote povinný začať poskytovať A4A súčinnosť pri plnení predmetu Zmluvy, najmä poskytnúť A4A všetky podklady potrebné pre realizáciu predmetu Zmluvy. V prípade nedodržania uvedenej lehoty jednou zo Zmluvných strán sa primerane posunie začiatok realizácie predmetu Zmluvy.
2. Termín dodávok plnení podľa článku III ods. 1 Zmluvy je priebežne v súlade s termínmi na predkladanie projektov príslušnej výzvy, t.j. Žiadosť je potrebné dodať najneskôr v termíne, ktorý je stanovený / bude stanovený vo výzve na podávanie projektových zámerov a výzve na podávanie Žiadosti.
3. Plnenie uskutočňované zo strany A4A pre Klienta podľa článku III ods. 1 písm. c) Zmluvy je predmetom akceptačného konania. Akceptačné konanie je proces odovzdania a prevzatia plnenia, v rámci ktorého:
	1. A4A je povinná odovzdať Klientovi plnenie v dohodnutom termíne, rozsahu a v dohodnutej kvalite formou akceptačného konania za účelom rýchlej a efektívnej komunikácie e-mailovou formou;
	2. Klient je povinný prevziať plnenie od A4A, ak spĺňa podmienky v zmysle písm. a) tohto odseku;
	3. Klient je povinný e-mailom potvrdiť overenie plnenia do troch pracovných dní odo dňa prevzatia zo strany A4A, najneskôr však jeden pracovný deň pred skončením lehoty na podanie Žiadosti. V prípade, ak odovzdané plnenie predmetu Zmluvy nezodpovedá dohodnutému rozsahu a kvalite podľa zistenia Klienta v procese overovania alebo testovania, je Klient povinný túto skutočnosť e-mailom oznámiť A4A vo forme písomných pripomienok najneskôr do troch pracovných dní odo dňa doručenia Žiadosti, najneskôr však jeden pracovný deň pred skončením lehoty na podanie Žiadosti, inak sa na pripomienky neprihliada, pokiaľ zmeškanie lehoty nezapríčinila A4A;
	4. V prípade uplatnenia oprávnených námietok zo strany Klienta v stanovenej lehote je A4A povinná vybaviť pripomienky Klienta, vrátane prípadného odstránenia zistených vád, najneskôr do piatich pracovných dní odo dňa ich písomného doručenia. Klientovi následne plynie lehota podľa písm. c) tohto odseku na podanie nových námietok, pokiaľ to lehota na podanie Žiadosti umožňuje.;
	5. Akceptačné konanie je ukončené posledným dňom lehoty na podanie Žiadosti alebo dňom uplynutia lehoty na podanie námietok zo strany Klienta, pričom v takom prípade sa odovzdané plnenie považuje za akceptované bez pripomienok, t. j. plnenie bez vád . V prípade, ak sa námietky Klienta vecne netýkajú predmetu tejto Zmluvy, akceptačné konanie sa považuje za ukončené doručením písomného oznámenia A4A Klientovi o neopodstatnenosti námietok.
4. Povinnosti A4A podľa tejto Zmluvy sú považované za úplne splnené odoslaním Žiadosti Klientovi e-mailom, prípadne v listinnej forme podľa článku V ods. 3 Zmluvy.
5. A4A je oprávnená predĺžiť termín dodávky čiastkového plnenia, ak dôjde k nedodržaniu záväzkov Klienta podľa tejto Zmluvy alebo z dôvodov vyššej moci.
6. V prípade, ak sa realizácia predmetu Zmluvy z dôvodu na strane Klienta začne neskôr, než odo dňa podpisu tejto Zmluvy, posunú sa termíny dodávok čiastkových plnení uvedené v tejto Zmluve o dobu, o ktorú sa posunul začiatok realizácie predmetu plnenia Zmluvy; o tejto skutočnosti bude A4A bezodkladne písomne informovať Klienta s uvedením dôvodu posunutia realizácie a jeho dĺžky. Zmluvné strany sa dohodli, že takýto posun termínu realizácie sa považuje za zmenu Zmluvy aj v prípade, že zmluvné strany nepristúpia k vyhotoveniu osobitného písomného dodatku k Zmluve ohľadne zmeny termínu plnenia.

## Článok VI

## Miesto plnenia

1. Miestom dodávky plnenia je sídlo Klienta. Elektronické dokumenty sa budú dodávať na e-mailovú adresu zadanú Klientom podľa tejto Zmluvy. Plnenia A4A vyplývajúce z predmetu Zmluvy bude preberať poverený zástupca Klienta v mieste dodávky plnenia.
2. Služby a práce A4A budú realizované na pracoviskách A4A a Klienta. Klient je povinný umožniť prístup pracovníkov A4A do všetkých potrebných priestorov Klienta.

**Článok VII**

**Práva a povinnosti zmluvných strán**

1. A4A sa zaväzuje:
	1. vykonávať práva a povinnosti založené touto Zmluvou a vyplývajúce z nej s odbornou starostlivosťou v záujme a v prospech Klienta,
	2. poskytovať Klientovi bez zbytočného odkladu všetky informácie a oznamovať skutočnosti podstatné pre splnenie podmienok príslušného Grantového programu tak, aby boli v maximálne možnej miere splnené požiadavky, stanovené v príslušnej výzve na predkladanie projektov;
	3. poskytovať Klientovi podporu pri komunikácii s Koordinátorom;
	4. poskytovať Klientovi podporu a súčinnosť pri žiadostiach o doplnenie a vysvetlenie Žiadosti zo strany Koordinátora.
2. A4A je oprávnená činnosti uvedené v tejto Zmluve alebo v jej časti vykonávať aj prostredníctvom subdodávateľov.
3. A4A podľa tejto Zmluvy vykonáva poradenstvo a ďalšie úkony smerujúce k tomu, aby Klient mal možnosť s Koordinátorom uzavrieť Zmluvu o NPF. Záväzkom A4A v žiadnom prípade nie je zabezpečenie udelenia Grantu alebo uzavretia Zmluvy o NPF. A4A nezodpovedá za prípadný neúspech Klienta pri získavaní Grantu, ak tento priamo nezapríčinil, avšak v takomto prípade nemá A4A nárok na odmenu v zmysle čl. IV tejto Zmluvy.
4. A4A nezodpovedá za oneskorené podanie Žiadosti ani za podanie neúplnej Žiadosti, ak poskytla Klientovi všetky služby podľa tejto Zmluvy riadne a včas.
5. A4A nezodpovedá za chyby a vady a prípadné škody vzniknuté Klientovi prípadne akýmkoľvek tretím osobám spôsobené používaním výsledkov činnosti A4A Klientom, ktoré vznikli na základe nesprávnych informácií poskytnutých A4A Klientom alebo v dôsledku iných dôvodov majúcich pôvod u Klienta.
6. Klient je povinný zabezpečiť všetky dokumenty a podklady, ktoré má k dispozícii, a ktorých zabezpečenie je v jeho kompetencii, ktoré môžu mať vplyv na mieru, ktorou Klient splní podmienky príslušného Grantového programu, ako aj také dokumenty a podklady, o zabezpečenie ktorých A4A Klienta požiada, a ktoré súvisia s Projektom, Žiadosťou alebo Grantovým programom v termíne stanovenom Projektovým manažérom A4A.
7. Klient je ďalej povinný A4A poskytovať maximálnu súčinnosť pri poskytovaní služieb podľa tejto Zmluvy a podľa požiadaviek A4A, najmä je povinný zabezpečiť účasť pracovníkov Klienta na rokovaniach s A4A súvisiacich s poskytovaním služieb podľa tejto Zmluvy.
8. Klient nie je oprávnený bez súhlasu A4A previesť práva, povinnosti a pohľadávky založené touto Zmluvou alebo z tejto Zmluvy vyplývajúce na tretie osoby bez predchádzajúceho súhlasu A4A.
9. Klient zodpovedá za to, že Zmluvu uzavrel v súlade s predpismi o verejnom obstarávaní, ak sa aplikujú.
10. Klient na základe tejto Zmluvy splnomocňuje A4A na podávanie Žiadostí vrátane povinných príloh do systému ITMS. Klient poskytne A4A prístupové práva a heslo k systému ITMS bezodkladne po jeho získaní za účelom podania Žiadosti.
11. Povereným zástupcom Klienta pre preberanie čiastkových plnení a pre akceptačné konanie je **xxxxxxxx** (e-mail: xxxx@xxxxxx.sk , tel.: +421 xxx xxx xxx). Projektovým manažérom A4A je **JUDr. Mgr. Vladislav Mičátek, PhD.** (e-mail: vladislav.micatek@agency4academy.sk , tel.: +421 904 103 699).
12. Zmluvné strany spolu komunikujú telefonicky, poštou (formou listu) alebo elektronickou poštou. Elektronická komunikácia je rovnocenná listinnej komunikácii.
13. V prípade, ak bude Žiadosť Klienta podľa článku II ods. 1 tejto Zmluvy schválená zo strany príslušného Koordinátora a Klient sa rozhodne realizovať externý projektový manažment Projektu prostredníctvom tretieho subjektu, zaväzuje sa, že v rámci verejného obstarávania na externý projektový manažment osloví s výzvou na cenovú ponuku na dodávku predmetnej zákazky aj A4A. Ak tak neurobí, A4A má nárok na zmluvnú pokutu vo výške 1.000 EUR.
14. Klient uzavretím Zmluvy udeľuje súhlas A4A s použitím loga alebo erbu vrátane odkazu na webovú stránku Klienta na webovej stránke a na sociálnych sieťach A4A za účelom uvedenia Klienta medzi referenciami A4A.

## Článok VIII

## Zachovávanie mlčanlivosti a exkluzivita

1. Informácie, ktoré Zmluvná strana získa na základe tejto Zmluvy, podliehajú obchodnému tajomstvu a ak Zmluva neustanovuje inak, žiadna zmluvná strana ich nezverejní bez predchádzajúceho písomného súhlasu druhej Zmluvnej strany.
2. Klient udeľuje A4A súhlas na zverejnenie nasledujúcich údajov:
	1. obchodné meno alebo názov Klienta,
	2. popis Projektu a časové obdobie, v ktorom sa uskutočnil alebo má uskutočniť,
	3. finančný objem, a to za účelom prezentácie referencií A4A. Súhlas sa udeľuje na zverejnenie údajov podľa tohto bodu v akejkoľvek podobe a forme, jednorazovej alebo opakovanej.
3. Obchodné tajomstvo A4A tvoria najmä:
	1. informácie a údaje, ktoré A4A poskytne Klientovi pri vzájomnom obchodnom styku,
	2. výsledky a produkty služieb poskytnutých podľa tejto Zmluvy, najmä obsah, vecné a právne riešenia, pracovné postupy A4A a know-how,
	3. listiny a obchodné dokumenty, na ktorých je výslovne uvedené, že tvoria obchodné tajomstvo A4A.
4. Klient sa zaväzuje, že počas trvania zmluvného vzťahu medzi ním a A4A nepoverí úlohami prekrývajúcimi sa obsahovo s činnosťami podľa tejto Zmluvy a podľa príslušných objednávok inú osobu ako je A4A.
5. Žiadosť je autorským dielom v zmysle zákona č. 185/2015 Z. z. Autorský zákon, pričom akékoľvek použitie tohto diela na účely odlišné od dohody podľa tejto Zmluvy je možné len so súhlasom A4A. Súhlas podľa predchádzajúcej vety musí mať písomnú formu.

## Článok IX

## Skončenie Zmluvy

1. Zmluva zaniká uplynutím doby, na ktorú bola uzavretá, dohodou zmluvných strán alebo odstúpením od Zmluvy.
2. A4A je oprávnená od tejto Zmluvy odstúpiť v prípade:
	1. ak jej Klient nedodá riadne a včas dokumenty potrebné na vypracovanie, dopracovanie alebo doplnenie Projektu alebo Žiadosti,
	2. porušenia záväzkov podľa článku VIII Zmluvy Klientom,
	3. omeškania Klienta s akoukoľvek platbou podľa tejto Zmluvy presahujúcim 30 dní.
3. Klient má právo od tejto Zmluvy odstúpiť v prípade:
	1. ak A4A hrubo porušuje svoje povinnosti podľa tejto Zmluvy, najmä ak Klientovi neposkytne dohodnuté služby riadne a včas a ani po písomnej výzve Klienta, v ktorej na splnenie povinnosti A4A poskytol primeranú dodatočnú lehotu,
	2. porušenia záväzku mlčanlivosti podľa článku VIII tejto Zmluvy A4A.
4. Odstúpenie musí byť písomné a musí byť doručené druhej zmluvnej strane v listinnej forme. V odstúpení sa musí uviesť dôvod odstúpenia tak, aby bol jednoznačne identifikovateľný a nezameniteľný s iným dôvodom, inak je odstúpenie neplatné. Odstúpenie je účinné dňom doručenia druhej Zmluvnej strane.
5. Odstúpením Klienta od Zmluvy nie je dotknuté právo A4A požadovať zaplatenie odmeny alebo jej časti podľa článku IV Zmluvy, pokiaľ A4A na úhradu odmeny alebo jej časti pred momentom účinnosti odstúpenia od Zmluvy vznikol nárok.

## Článok X

## Doručovanie

1. Ak nie je dohodnuté inak, všetky písomné listiny, oznámenia či iná dokumentácia medzi zmluvnými stranami týkajúce sa tejto Zmluvy musia mať písomnú formu a považujú sa za riadne doručené, ak ich príslušná zmluvná strana doručí druhej zmluvnej strane na adresu uvedenú v tejto Zmluve akýmkoľvek z nasledovných spôsobov:
2. osobne alebo
3. doporučene alebo prostredníctvom kuriéra.
4. Oznámenia podľa ods. 1 tohto článku sú považované za doručené momentom ich prevzatia alebo odmietnutia prevzatia. Oznámenia podľa ods. 1 písm. b) tohto článku sú považované za doručené taktiež v deň, kedy sa riadne odoslaná zásielka podľa tejto Zmluvy vráti odosielateľovi ako neprevzatá v odbernej lehote, ktorá nesmie byť kratšia ako 10 (desať) dní alebo nedoručená z iného dôvodu na strane adresáta.
5. Bežná komunikácia medzi zmluvnými stranami môže nad rozsah dohôd podľa tejto Zmluvy prebiehať telefonicky alebo prostredníctvom e-mailových správ zaslaných na kontakty podľa tejto Zmluvy.
6. V prípade, ak má byť adresou určenou na doručovanie adresa odlišná od tej uvedenej v tejto Zmluve, zmluvná strana písomne oznámi inú adresu druhej zmluvnej strane, avšak táto nová adresa musí byť v rámci členských štátov Európskej únie.

## Článok XI

## Záverečné ustanovenia

1. Zmluva sa uzatvára podľa ustanovenia § 262 ods. 1 a § 269 ods. 2 Obchodného zákonníka. Vzťahy touto Zmluvou bližšie neupravené sa spravujú ustanoveniami Obchodného zákonníka a ostatných všeobecne záväzných právnych predpisov Slovenskej republiky.
2. Na riešenie sporov zo Zmluvy sú príslušné súdy Slovenskej republiky.
3. Príloha (akceptačný protokol) je neoddeliteľnou súčasťou Zmluvy.
4. Zmluva nadobúda platnosť a účinnosť dňom jej podpisu oprávnenými zástupcami oboch Zmluvných strán.
5. Zmluva sa vyhotovuje v dvoch rovnopisoch, jedno vyhotovenie pre A4A a jedno vyhotovenie pre Klienta.
6. Meniť a dopĺňať Zmluvu možno výlučne písomnými dodatkami, ktoré musia byť číslované a podpísané oprávnenými zástupcami oboch zmluvných strán.
7. Zmluvné strany svojimi podpismi potvrdzujú, že sú s obsahom Zmluvy oboznámené, a že Zmluvu uzatvárajú na základe svojej slobodnej a vážnej vôle, nie v tiesni a za nápadne nevýhodných podmienok a že záväzky z nej vyplývajúce sa zaväzujú riadne a včas plniť.

V ..............................., dňa ..................... V ..............................., dňa .....................

............................................................ ............................................................

za A4A za Klienta